efsyn.gr

Το Ισραήλ φέρεται να έχει φυτεύσει κατασκοπευτικές συσκευές κοντά στο Λευκό Οίκο εδώ και σχεδόν δύο χρόνια πιθανώς για να παρακολουθούν τον Ντόναλντ Τραμπ, σύμφωνα με την ιστοσελίδα Politico που επικαλείται τις μαρτυρίες τριών πρώην Αμερικανών αξιωματούχων. Πρόκειται για συσκευές «StingRays» που μεταξύ άλλων εξομοιώνουν για να δίνουν την θέση της τοποθεσίας και στοιχεία ταυτότητας ή καταγράφουν συνδρομητές κινητών.

Ένας από αυτούς ξεκαθάρισε πως Ισραηλινοί βρίσκονται πίσω από την επιχείρηση, αλλά εκπρόσωπος της ισραηλινής πρεσβείας στην Ουάσινγκτον διέψευσε το δημοσίευμα κάνοντας λόγο για «ανοησίες» και υποστηρίζοντας πως η χώρα του δεν κατασκοπεύει τις Ηνωμένες Πολιτείες.

Και το γραφείο του Μπέντζαμιν Νετανιάχου αρνήθηκε τις πληροφορίες υποστηρίζοντας πως υπάρχει μακρόχρονη δέσμευση και αυστηρή οδηγία από την ισραηλινή κυβέρνηση να μην συμμετάσχει σε καμία μυστική επιχείρηση στις ΗΠΑ.

Σύμφωνα με το Politico, ο Λευκός Οίκος, το υπουργείο Εσωτερικής Ασφάλειας της χώρας και το FBI αρνήθηκαν να σχολιάσουν την είδηση. Πάντως, πρώην αξιωματούχος δήλωσε στον ιστότοπο ότι σε αντίθεση με άλλα περιστατικά κατασκοπείας σε αμερικανικό έδαφος, η διοίκηση του Τραμπ δεν επέπληξε την ισραηλινή κυβέρνηση ούτε προχώρησε σε επίσημα μέτρα εναντίον του.

Πέρυσι τον Οκτώβριο αξιωματούχοι του υπουργείου ανακάλυψαν στοιχεία για συσκευές επιτήρησης κοντά στον Λευκό Οίκο και σε διάφορες άλλες «ευαίσθητες» τοποθεσίες γύρω από την Ουάσινγκτον, αναφέρει το δημοσίευμα.

«Οι Ισραηλινοί είναι αρκετά επιθετικοί» είπε ένας από τους πρώην αξιωματούχους στο Politico συμπληρώνοντας ότι κάνουν ότι θεωρούν πως πρέπει για να επιτύχουν τον στόχο τους ώστε να προστατεύουν την ασφάλειας του κράτους τους.